नवंबर के सुग्घर मंझनिया मं जब हमन माजुली के एक ठन नान कन कस्बा गरमूर के सड़क मं टहलत रहेन त पार्थ प्रतिम बरुआ ह मोला कहिथे, " मोर मं पढ़ई करे के धीरज नई ये." वो ह कहिथे, " मंय जानत हवं के पढ़ई पूरा करे के बाद मोला कभू नऊकरी नई मिलही." 16 बछर के ये लइका जिला के गरमुर सरू सत्र के नव पीढ़ी के गायन- वायन मन ले एक आय.सत्रिया संस्कृति के महत्तम भाग, गायन- वायन एक ठन धार्मिक लोक प्रदर्सन आय जेन ह खास करके असम के सत्रा मन मं ( वैष्णव मठ) चलन मं हवय.प्रदर्सन करेइय्या गायक मन ला गायन कहे जाथे, जेन मं ताल ( झांझ) घलो बजाथें, फेर बाजा बजेइय्या, जेन मन खोल ( ढोल) अऊ बांसुरी बजाथें, वो मन ला वायन कहे जाथे.माजुली मं, गायनोर बयान होय ह कऊनो पेशा नो हे, ये ह एक ठन परंपरा आय जेकर ऊपर लोगन मं गरब करथें अऊ येला अपन पहिचान के हिस्सा मानथें." गर मंय पढ़े के बाद नऊकरी नई पाय सकहूँ, गर ये ह मोर भाग मं नई ये, त मंय काय करहूँ?" पार्थ ह सवाल करत पूछथे.वो ह 12 वीं के परीक्षा के बाद संगीत ला पेशा के रूप मं अपनाय ला चाहत हवय.ओकर दीदी पहिलीच ले उत्तर प्रदेश के एकठन गाँव मं संगीत टीचर हवय." मोर दाई- ददा मन घलो [ गुवाहाटी मं संगीत विद्यालय मं दाखिला लेय] के बात ला मन गे हवंय," वो ह कहिथे." वो मन के माने ह बड़े बात आय.येकर बगैर मंय संगीत ला कइसने सीखे सकहूँ?" ओकर ददा, चऊर अऊ जलावन लकरी बेंचे के नान कन कारोबार करथे, वो ह ये बात ला मान गीस फेर ओकर दाई येकर ले जियादा खुश नई ये.वोला पार्थ के पढ़ई सेती घर ले दूरिहा जाय के बात ह पसंद नई ये.प्रदर्सन के बखत कलाकार पार्थ ह जुन्ना जमाना के उज्जर कुरता, धोती पहिरथे अऊ पगंड नांव के पागा मारथे अऊ देह ला सेलेंग नांव के कपड़ा ले बांधथे.ये कलाकार ह मोटामोनी मोती के एक ठन माला घलो पहिरथे अऊ माथा मं चंदन के तिलक लगाथे.पार्थ तऊन जवान कलाकार मन ले एक आय जेकर ले मंय प्रदर्सन बखत भेंट- घाट करत हवंव.मंच के पाछू वो बिस्वास ले भरे दिखथे काबर के वो ह पागा बांधे अऊ सेलिंग ला पिन ले ठीक करे मं एक- दूसर के मदद करत हवय.दस बछर बड़े मानस दत्ता मंडली के एक बायन आंय अऊ हालेच मं वो ह गुवाहाटी में एक ठन टेलीविजन नेटवर्क मं जूनियर एडिटर के काम करत हवंय.नौ बछर के उमर मं वो ह अपन कका अऊ दीगर सियान मन के संग सीखे ला शुरू करिस." फेर हमन सत्रिया माहौल मं जन्मे हवन, हमन नान कन उमर ले देख के सीखथन," अऊ येकरे सेती वो ह मैट्रिक परीक्षा मं बइठे के पहिलीच खोल ( ढोल) मं संगीत विशारद के परीक्षा पास करिस.गायन- वायन के शैली ताल, मान, राग अऊ मुद्रा के संख्या अऊ किसिम के अधार ले अलग- अलग सत्र मं अलग- अलग होथे.अइसनेच एक किसिम- धूरा- जेन ह गरमूर सारू सत्र अऊ गरमूर बोर सत्र मं गजब के चीज आय, जिहाँ ये ह बछर भर मं एक पईंत बोर्खोबाह के दिन करे जाथे, बोर्खोबाह ह असमिया महिना अहार मं होवेइय्या सलाना समाजिक तिहार आय, जेन ह अक्सर जून- जुलाई के महिना मं होथे.दीगर दू समान्य किसिम के बारपेटा सत्र ले बारपेटिया अऊ माजुली मं कमलाबारी सत्र ले कमलाबारिया आंय.माजुली के अधिकतर सत्र कमलाबारिया शैली के नकल करथें.ये मं प्रदर्सन करेइय्या कलाकार सब्बो डहर ले आथें.वायन अऊ मंडली के सदस्य 19 बछर के सुभाशीष बोरा ह तब ले सीखे शुरू करिस जब वो ह चौथी क्लास मं पढ़त रहिस.मानस के एक झिन रिश्तेदार सुभाशीष ह घलो अपन कका खिरोद दत्ता ला देखे के सीखे रहिस.खिरोद दत्ता ह बोड़वायन आय.ये उपाधि सत्र डहर ले विशेषज्ञ वायन मन ला देय जाथे.वइसे वो ह रास तिहार मं नृत्य करे रहिस अऊ भगवान कृष्ण के बाल रूप के भूमका घलो निभाय रहिस.सुभाशीष ह करीबन 10 झिन दीगर टूर टूरी मन के संग संगीत स्कूल मं संगीत सिखीस.1979 मं स्थापित श्री श्रीपीताम्बरदेव सांस्कृतिक महाविद्यालय बंद- चालू होय के दौर ले गुजरत हवय.साल 2015 मं टीचर मन के कमी सेती ये ह फिर ले बंद हो गे.सुभाशीष ह 19 बछर के प्रियब्रत हजारिका अऊ 27 दीगर लइका मन के संग साल 2021 मं शुरू होय मानस अऊ खिरोद दत्ता के गायन- वायन क्लास मं सीखे ला शुरू करिन.प्रियब्रत ह महाविद्यालय बंद होय तक तीन बछर ' खोल' के पढ़ई करे रहिस.वो ह हमन ला बताथे के गायन धन बायन सीखे सेती पारंपरिक पाठ्यक्रम मं काय- काय होथे.लइका मन ला सबले पहिली कतको किसम के ताल सिखाय जाथे जेन ला वो मन अपन हाथ ले बजाय सिखथें.पहिली चरन मं नृत्य अऊ खोल बजाय के मूल बात घलो सिखाय जाथे.लइका मन माटी अखोरा घलो सिखथें.मानस बताथे, " माटी अखोर हमर एक किसम के शारीरिक संस्कृति के अहम हिस्सा आय.ये ह कसरत जइसने आय.गर कऊनो येला करथे त ओकर देह के सब्बो 206 हड्डी मजबूत अऊ ठीक हो जाही." कतको अलग- अलग किसम के अखोरा हवंय जेकर मन के नांव चिरई- चिरगुन अऊ जानवर मन के हरकत के अधार ले रखे गे हवय - मोराय पानीखोवा, कसाय पानीखोवा, टेलतुपी, अऊ घलो कतको.येकर बाद लइका मन जऊन ला सीखे चाहथें ओकर मुताबिक बांटे जाथे.कुछेक नृत्य सिखथें, कुछू खोला सिखथें, कुछेक बोरगीत सिखथें.जऊन मन गायन सीखे ला चाहथें वो मन ये चरन मं ताल बजाय सिखथें.हाल के बछर मं गायन- वायन मं लोगन मन के रूचि बढे हवय.ये कला, जऊन ह पहिली सिरिफ सत्र मन मं चलन मं रहिस, आज असम के गाँव मन मं घलो दिखाय जाथे.येकर बाद घलो, गायन अऊ वायन सिखेईय्या लोगन मन के आंकड़ा कमती होवत जावत हवय.नवा पीढ़ी रोजी- रोटी सेती माजुली ले पलायन करत हवय.शंकरदेव के रचे अधिकतर संगीत रचना ओकर जिंयता काल मं बरबाद हो गे.जऊन कुछु पुरखौती मं मिले रहिस वो ह सब्बो रचना के सिरिफ नानकन हिस्सा रहिस जेन ला एक पीढ़ी नवा पीढ़ी ला सिखावत रहिस.ये पुरखौती ला लेके मानस के मन मं भारी बेस्वास हवय.ये कहिनी ला मृणालिनी मुखर्जी फाउंडेशन ( एमएमएफ) के फेलोशिप के तहत मदद मिले हवय.